ଗୁକେଶ ଦୋମ୍ମରାଜୁ

ଗୁକେଶ ଦୋମ୍ମରାଜୁ  (ଜନ୍ମ : ୨୯ ମେ ୨୦୦୬), ଗୁକେଶ ଡି ନାମରେ ମଧ୍ୟ ପରିଚିତ । ସେ ଜଣେ ଚେସ ଗ୍ରାଣ୍ଡମାଷ୍ଟର ଏବଂ ବର୍ତ୍ତମାନର ଚେସ ବିଶ୍ୱ ଚମ୍ପିୟାନ ଅଟନ୍ତି । ଗୁକେଶ ସର୍ବକନିଷ୍ଠ ବିଶ୍ୱ ଚେସ ଚମ୍ପିୟାନ ଅଟନ୍ତି । ଫିଡ଼େର ୨୭୫୦ ପଏଣ୍ଟର ଇଲୋ ରେଟିଂ ପାର କରିବାରେ ମଧ୍ୟ ସେ ସର୍ବକନିଷ୍ଠ ଅଟନ୍ତି । ସେ ଏହି କୀର୍ତ୍ତିମାନ ୧୭ ବର୍ଷ ବୟସରେ ହାସଲ କରିଥିଲେ । ସେହିପରି ଫିଡ଼େର ୨୭୦୦ ପଏଣ୍ଟ ପାର କରିବାରେ ସେ ବିଶ୍ୱର ତୃତୀୟ ସର୍ବକନିଷ୍ଠ ଅଟନ୍ତି । ୧୨ ବର୍ଷ ବୟସରେ ସେ ଗ୍ରାଣ୍ଡମାଷ୍ଟର ହାସଲ କରିଥିଲେ ଓ ଏହା ହାସଲ କରିବାରେ ବିଶ୍ୱର ତୃତୀୟ ସର୍ବକନିଷ୍ଠ ବ୍ୟକ୍ତି ।

ଗୁକେଶ ୭ ବର୍ଷ ବୟସରେ ଚେସ ଖେଳିବା ଆରମ୍ଭ କରିଥିଲେ । ୨୦୧୮ ମସିହାରେ ସେ ୧୨ ବର୍ଷରୁ କମ ବିଭାଗର ବିଶ୍ୱ ଯୁବ ଚେସ ଚମ୍ପିୟାନସିପ ଜିତିଥିଲେ ।  ସେହି ବର୍ଷ ସେ ଏସୀୟ ଯୁବ ଚେସ ଚମ୍ପିୟାନସିପରେ ଏକାଧିକ ସ୍ୱର୍ଣ୍ଣପଦକ ଜିତିଥିଲେ ।  ୨୦୧୭ ମସିହା ମାର୍ଚ୍ଚ ମାସ ବେଳକୁ ମାତ୍ର ୧୨ ବର୍ଷ ବୟସରେ ସେ ଇଣ୍ଟନେସନାଲ ମାଷ୍ଟର ହେବାର ଯୋଗ୍ୟତା ହାସଲ କରିସାରିଥିଲେ । ସର୍ଗେ କାର୍ଯାକିନଙ୍କ ପରେ ସେ ବିଶ୍ୱର ଦ୍ୱିତୀୟ ସର୍ବକନିଷ୍ଠ ଗ୍ରାଣ୍ଡମାଷ୍ଟର ଥିଲେ । ୨୦୨୨ ଏସୀୟ କ୍ରୀଡ଼ାରେ ସେ ଭାରତ ଦଳରେ ପ୍ରତିନିଧିତ୍ୱ କରିଥିଲେ ଓ ଭାରତ ପାଇଁ ରୌପ୍ୟପଦକ ଜିତିଥିଲେ ।

୨୦୨୨ ମସିହାରେ ଅନୁଷ୍ଠିତ ହୋଇଥିବା ୪୪ତମ ଚେସ ଅଲମ୍ପିୟାଡରେ ସେ ଏକଳ ବିଭାଗରେ ସ୍ୱର୍ଣ୍ଣ ଓ ଦଳଗତ ବିଭାଗରେ ବ୍ରୋଞ୍ଜପଦକ ଜିତିଥିଲେ । ୨୦୨୩ ସେପ୍ଟେମ୍ବର ମାସରେ ପ୍ରକାଶିତ ବିଶ୍ୱ ରେଟିଂରେ ସେ ବିଶ୍ୱନାଥନ ଆନନ୍ଦଙ୍କୁ ଟପି ଭାରତର ଏକ ନମ୍ବର ଚେସ ଖେଳାଳି ହୋଇଥିଲେ । ୨୦୨୪ରେ ଅନୁଷ୍ଠିତ ୪୫ତମ ଚେସ ଅଲମ୍ପିୟାଡ଼ରେ ସେ ଉଭୟ ଏକଳ ଓ ଦଳଗତ ବିଭଗରେ ସ୍ୱର୍ଣ୍ଣପଦକ ଜିତିଥିଲେ । ସେ ୨୦୨୪ ମସିହାରେ ଅନୁଷ୍ଠିତ କାଣ୍ଡିଡେଟ୍ସ ଟୁର୍ଣ୍ଣାମେଣ୍ଟରେ ଜିତି, ଡିଂ ଲାଇରେନଙ୍କୁ ବିଶ୍ୱ ଚମ୍ପିୟାନସିପରେ ମୁକାବଲା କରିବା ପାଇଁ ଯୋଗ୍ୟତା ହାସଲ କରିଥିଲେ । ଏହି  ଟୁର୍ଣ୍ଣାମେଣ୍ଟ ଜିତିବାରେ ମଧ୍ୟ ସେ ସର୍ବକନିଷ୍ଠ ଥିଲେ । ୨୦୨୪ ବିଶ୍ୱ ଚେସ ଚମ୍ପିୟାନସିପରେ ଡିଂ ଲାଇରେନଙ୍କୁ ପରାସ୍ତ କରି ସେ ସର୍ବକନିଷ୍ଠ ବିଶ୍ୱ ଚମ୍ପିୟାନ ହୋଇଥିଲେ । ଏହି ଉପଲବ୍ଧୀ ହାସଲ କରିବା ବେଳକୁ ତାଙ୍କୁ ମାତ୍ର ୧୮ ବର୍ଷ ଓ ୧୯୫ ଦିନ ହୋଇଥିଲା ।

 ପ୍ରାରମ୍ବିକ ଜୀବନ 
ଗୁକେଶଙ୍କ ଜନ୍ମ ୨୦୦୬ ମସିହା ମଇ ମାସ ୨୯ତାରିଖରେ ଚେନ୍ନାଇରେ ହୋଇଥିଲା । ସେମାନଙ୍କ ପରିବାର ମୂଳତଃ ଆନ୍ଧ୍ର ପ୍ରଦେଶର ଏକ ତେଲୁଗୁଭାଷୀ ପରିବାର । ତାଙ୍କ ମା ପଦ୍ମାବତୀ ଜଣେ ମାଇକ୍ରୋବାୟୋଲିଜିଷ୍ଟ ଓ ପିତା ରଜନୀକାନ୍ତ ଜଣେ କର୍ଣ୍ଣ-ନାସା-ଗଳା( ଇ ଏନ୍ ଟି) ଡାକ୍ତର । ନିଜ ପେସା ଯୋଗୁ ସେମାନେ ଚେନ୍ନାଇକୁ ବିସ୍ଥାପିତ ହୋଇଥିଲେ । ଗୁକେଶ ଚେନ୍ନାଇଅର ମେଲ ଅୟନବକ୍କମରେ ଥିବା ବେଲମ୍ମଲ ବିଦ୍ୟାଳୟରେ ପାଠ ପଢ଼ିଥିଲେ ।

ଗୁକେଶଙ୍କ ପରିବାର ଆନ୍ଧ୍ରପ୍ରଦେଶର ତିରୁପତି ଜିଲ୍ଲା ଅନ୍ତର୍ଗତ ସତ୍ୟବେଦୁ ନିକଟସ୍ଥ ଚେଞ୍ଚୁରାଜୁ କଂଡ୍ରିଗା ଗ୍ରାମର ମୂଳବାସିନ୍ଦା ।  ଗୁକେଶଙ୍କ ଜେଜେବାପା ଶଙ୍କର ରାଜୁ, ଚେଞ୍ଚୁରାଜୁ କଂଡ୍ରିଗା ଗ୍ରାମରେ ଜନ୍ମ ହୋଇ ବଡ଼ ହୋଇଥିଲେ । ସେ ଭାରତୀୟ ରେଳରେ କାମ କରୁଥିଲେ । ତାଙ୍କ ପିତା ରଜନୀକାନ୍ତ 
ଡାକ୍ତରୀ ବିଦ୍ୟା ହାସଲ କରିବା ପାଇଁ ଚେନ୍ନାଇକୁ ବିସ୍ଥାପିତ ହୋଇଥିଲେ ଓ ସେଠାରେ ରହିବା ପରେ ପଦ୍ମାବତୀଙ୍କୁ ବିବାହ କରିଥିଲେ । ତାଙ୍କ ଜେଜେବାପା ଶଙ୍କର ରାଜୁ, ଏବେ ମଧ୍ୟ ଚେଞ୍ଚୁରାଜୁ କଂଡ୍ରିଗା ଗ୍ରାମରେ ବସବାସ କରନ୍ତି ।

 ଚେସ ଖେଳର ଶୁଭାରମ୍ଭ 
ଗୁକେଶ ୨୦୧୩ ମସିହାରେ ୭ ବର୍ଷ ବୟସରେ ଚେସ ଖେଳିବା ଆରମ୍ଭ କରିଥିଲେ ଓ କ୍ରମେ ବିଧିବଦ୍ଧ ଭାବରେ ସପ୍ତାହକୁ ୩ଟି ଘଣ୍ଟିକିଆ ପ୍ରଶିକ୍ଷଣରେ ଯୋଗଦେଇଥିଲେ । ସେ ଚତୁର୍ଥ ଶ୍ରେଣୀରୁ ପାଠପଢ଼ା ଛାଡ଼ିଦେଇ ଚେସରେ ସମ୍ପୂର୍ଣ୍ଣ ମନ ବିନିଯୋଗ କରିଥିଲେ । ୨୦୧୭ ମସିହାରେ ତାଙ୍କ ପିତା ଚାକିରୀ ଛାଡ଼ି ଗୁକେଶଙ୍କୁ ନେଇ ପ୍ରତି ଟୁର୍ଣ୍ଣେମେଣ୍ଟରେ ଖେଳାଇଥିଲେ । ସେତେବେଳେ ଗୁକେଶଙ୍କ ମାତାପିତାଙ୍କ ବନ୍ଧୁମାନେ ଗୁକେଶଙ୍କ ସମସ୍ତ ଖର୍ଚ୍ଛ ଉଠାଉଥିଲେ । ପିତାମାତାଙ୍କ ବନ୍ଧୁମାନଙ୍କର ଏହି ସାହାଯ୍ୟ କଥା ଗୁକେଶ ସବୁବେଳେ ସ୍ୱୀକାର କରିଛନ୍ତି । ତାଙ୍କ ପ୍ରତିଭାର ପରିଚୟ ମିଳିବା ପରେ ଗୁକେଶ ସ୍ୱତଃପ୍ରବୃତ ଭାବରେ ଭାରତୀୟ ଚେସ ଖେଳ ବ୍ୟବସ୍ଥାର ଅଂଶ ହୋଇଯାଇଥିଲେ ।

 ଖେଳିବା ଶୈଳୀ 
ଗୁକେଶଙ୍କର ଖେଳିବା ଶୈଳୀ ପ୍ରତିକ୍ରିଆଶୀଳ ବା ରିଆକ୍ଟିଭ ଅଟେ । ସ୍ୱଳ୍ପ ସମୟର ଚାପରେ ମଧ୍ୟ ତ୍ୱରିତ ଗେମ ଖେଳନ୍ତି ଓ ନିଜ ଖେଳକୁ ଅଧିକାଂଶ ସମୟରେ ଜଟିଳତମ ସ୍ତରକୁ ନେଇଯାଆନ୍ତି । ଗୁକେଶଙ୍କ ଗୁରୁ ବିଶ୍ୱନାଥନ ଆନନ୍ଦ ଗୁକେଶଙ୍କୁ ଅବିଶ୍ୱସନୀୟ ଗଣନା ଶକ୍ତି ସମ୍ପନ୍ନ ଚେସ ଖେଳାଳି ଭାବରେ ଅଭିହତ କରନ୍ତି । ଚେସ ଖେଳାଳି କାର୍ଲସେନଙ୍କ ମତରେ ଗୁକେଶଙ୍କ ଖେଳ ପ୍ରତିକ୍ରିଆଶୀଳ  ଓ ସେ ଖୁବ କମ ଭୁଲ କରୁଥିବା ଯୋଗୁ ଯେକୌଣସି ସମୟରେ ସେ ଜଣେ ବିପଦଜନକ ପ୍ରତିପକ୍ଷ ସାବସ୍ତ ହୋଇଥାନ୍ତି । ତାଙ୍କ ଖେଳକୁ ପୂର୍ବତନ ବିଶ୍ୱ ଚମ୍ପିୟାନ ଆନାଟୋଲି କାର୍ପୋଭଙ୍କ ଖେଳ ସହିତ ତୁଳନା କରାଯାଏ ।

ପ୍ରଦର୍ଶନ ରେକର୍ଡ଼
+ବିଶ୍ୱ ଚେସ ଚମ୍ପିୟାନସିପରେଟିଂ ପ୍ରତିଯୋଗିତା ଗେମ ପଏଣ୍ଟ 1  2  3  4  5  6  7  8  9  10  11  12  13  14  ୨୭୮୩0½1½ ½½½½ ½½ 10½1 7½   ୨୭୨୮1½0½½½½½½ ½0 1½0 6½

ସମ୍ମାନ ଓ ପୁରସ୍କାର
 ବର୍ଷ ସମ୍ମାନ ବିଭାଗ ଫଳାଫଳ ଆଧାର ୨୦୨୩ ଏସୀୟ ଚେସ ଫେଡ଼େରେସନ ବର୍ଷର ଶ୍ରେଷ୍ଠ ଖେଳାଳି   ୨୦୨୪ ଟାଇମ୍ସ ଅଫ ଇଣ୍ଡିଆ କ୍ରୀଡ଼ା ପୁରସ୍କାର ବର୍ଷର ଶ୍ରେଷ୍ଠ ଚେସ ଖେଳାଳି 

 ଆଧାର 

ଶ୍ରେଣୀ:୨୦୦୬ ଜନ୍ମ